خاریجی ایشلر ناظیری مولود چاووش اوغلو تورک دونیاسی‌نین گوج‌لرینی بیرلشدیرمه‌یه باشلادیغینی سؤیله‌دی.
آنتالیادا بیر سیرا تدبیرلرده ایشتیراک ائدن چاووش اوغلو آلانیا قصبه‌سینده وطنداش‌لارلا گؤروشدو.
ناظیر چاووش اوغلو گوج‌لو و یئنی تورکیه اوچون بویوک لاییحه‌لر حیاتا کئچیرمه‌ین واجیب اولدوغونو، 15 ایلدیر کی، میللته ان یاخشی خیدمتی تقدیم ائتمک اوچون جهد گؤستردیک‌لرینی سؤیله‌دی.
تورک بایراغی‌نین دونیانین هر یئرینده دالغالانماسی اوچون چالیشدیق‌لارینی وورغولایان ناظیر چاووش اوغلو اؤلکه خاریجین‌دکی مظلوم‌لاری دا یالنیز بوراخمادیق‌لارینی قئید ائتدی.
خاریجده یاشایان تورک‌لرین صاحب‌سیز اولمادیق‌لارینی و آرتیق اؤزلرینی گوج‌لو حس ائتدیک‌لرینی وورغولایان چاووش اوغلو دئدی کی، تورک دونیاسینی قوردوق. تورک دونیاسی پارلامنت مجلیسینی قوردوق و تورک دونیاسی ایله گوجوموزو بیرلشدیریریک، تورک‌لری بیرلش‌دیریریک. بو ایلین سونوندا بؤیوک بیر تورک دونیاسی ذیروه سی کئچیره‌رک، بوتون دونیا‌داکی تورک‌لرین نماینده‌لرینی بیر آرایا گتیرجییک. تورکیه‌یه قارشی پاخیل‌لیق ائدن‌لر، اویون اوینایان‌لار وار. اما بیز بون‌لارین قارشی‌سیندا گوج‌لو دایانماغی باجاریریق.
ایچریده و خاریجده خائن لرله موباریزه ائتدیک‌لرینی وورغولایان چاووش اوغلو بیلدیردی کی، پ.کا.کا ایله هم تورکیه سرحدلری داخیلینده هم ده عراق سرحدلری داخیلینده موباریزه ائدیریک. عینی شکیلده داعش ایله ده موباریزه‌میزی داوام ائتدیریریک. فتح الله چی ترور تشکیلاتی (فتو) ایله ایچریده و دونیانین هر یئرینده موباریزه آپاریریق.
تورکیه‌نین کئچمیشده کوالیسیون‌لاردان چوخ اذیت چکدیگینی، اونون اوچون سیستمی گوجلندیرمیین واجیب‌لیگینی ایفاده ائدن چاووش اوغلو 16 آوریلده کئچیریله‌جک رفرندومون داشیدیغی اهمیته توخوندو.
آوروپانین توتدوغو موقعی ده تنقید ائدن مولود چاووش اوغلو دئدی کی، آوروپا حدینی آشیر. اؤزونون پروبلئم‌لری ایله مشغول اولسون، اونلاری حل ائتسین.
